# Mpe muda ‘house girl’ akakunjue mwili, utadumu naye

**Swali: **Anti pole na majukumu. Nina changamoto ya wasaidizi ninaopata, licha ya kuwapa kila wanachotaka na kuishi nao kama watoto wangu, huishia kuondoka. Siyo tu kuondoka, baadhi yao hunishtukiza. Kuna mmoja sitomsahau, aliondoka ghafla siku ya Jumapili ambapo nilikuwa ninatembelewa na wageni wasiopungua 30, maana tulikuwa tumewaalika chakula cha mchana.

Sikuwa na mtu wa kunisaidia maandalizi zaidi yake na tulishapanga na alikubali, lakini ghafla Jumapili siku ya tukio ananiaga akiwa na mabegi yake mkononi. Nilibembeleza nilichoka hakuwa hata ananisikiliza, sikuwa na namna zaidi ya kumuacha aende. Kilichonikuta hiyo siku ni Mungu anajua.

Huko nyuma kuna ambaye aliondoka asubuhi nikiwa ninajiandaa kwenda kazini na kuwaandaa watoto waende shule, nililazimika kukaa nyumbani siku mbili bila kwenda kazini kwa sababu nilikuwa nina watoto wadogo ambao si rahisi kuwaacha wenyewe nyumbani.

Ninashindwa kuelewa ninakokosea, kwani wasaidizi wangu wakija akishaingia ndani watatoka na mimi au siku ambayo wanakwenda kwao. Kila kitu ninanunua na miongoni mwa maelekezo ya kuzingatia ni kutotoka nje wala kuwa na marafiki hapo jirani.

Si kwamba sielewani na majirani zangu, tunaelewana na ninakwenda kwenye matukio ya kijamii kama kawaida, ila sitaki wasichana wawazoee kwani ndiyo mwanzo wa kuondoka mapema.

Lakini pamoja na yote hayo wasichana wangu wanaondoka, nisaidie nifanyeje?

**Jibu:** Kwanza kabisa kosa kubwa unalofanya ni kuwafungia ndani bila kuwapa siku ya kupumzika, simaanishi apumzike kufanya kazi siku nzima. Apate angalau saa mbili au tatu za kutoka walau mara moja kwa mwezi.

Wengi wetu tunasahau kuwa hawa wasichana/wasaidizi wa ndani ni binadamu na wanahitaji uhuru kama tulionao sisi.

Kumkataza kuzurura, kuzoeana na majirani si jambo baya, ila tena siku hata mwambie akafanye manunuzi yake na umpangie muda wa kurudi, walau apate nusu siku ya kuwa nje nyumbani, unaweza kufanya hivyo kwa kujipanga, kwamba Jumapili ya mwanzo au mwisho wa mwezi utakwenda kutembea, hivyo hiyo siku fanya kazi zako mapema au nyingine zifanye siku moja kabla ili asikuachie kazi nyingi.

Mpe nafasi, huyu ni binadamu anahitaji kupasha mchango, unataka akae ndani kama utumbo? Nikuulize swali, wewe kuishi hivyo ungeweza? Amekuja kufanya kazi siyo utumwani. Mwanamke au msichana anapokuwa na uhitaji wa mwili ni hatari kuliko wa vitu, hili kosa wengi mnalifumbia macho, ndiyo maana baadhi yao huwaweka mitegoni waume zenu kwa sababu wanakula wanashiba ila kuna baadhi ya vitu hawana nafasi ya kuvifanya.

Wapo wasaidizi wanafanya kazi za ndani kwa sababu ya hali ngumu za maisha, lakini wana wanaume zao wanafanya siri. Hivyo akiwa na hiyo nafasi watakutana, watamalizana na kila mmoja akiwa na nguvu mpya anarudi kibaruani kwake.

Unaweza kukaa naye kama ndugu, ila ukizidi kumbana anashindwa kuvumilia. Wasaidizi nao ni watu, wapewe nafasi ya kuchangamana na wengine wapate utulivu kazini.

Maana mtu hata akiwa na hamu na ndugu zake inakuwa kesi kwenda kuwaona, si rahisi kuvumilia, wapewe tu nafasi hata ya kwenda kushiriki ibada, wakikutana na watu wengine na wao wanafarijika.

**Swali: Maeneo gani yanafaa kwa mapumziko na mwenza wangu?**

Tunachukua likizo na mpenzi wangu mwezi ujao, natamani kwenda mahali ambapo tutaandika historia nzuri ya uhusiano wetu. Ila kusema kweli sina uzoefu na mambo hayo, hivyo naomba unisaidie niende maeneo gani kwa ajili ya kumbukumbu nzuri.

**Jibu:** Hapa sina jibu la moja kwa moja kwa sababu sijui wewe na mwenzako mnapenda nini, ungegusia kidogo ili nijue nakuambia nini. Ninaweza kukushauri mwende mbugani kuona wanyama kumbe unapenda kubarizi ufukweni.

Ninaweza kusema mwende mkatembelee miamba na majabali kumbe unapendelea kukaa ndani na mwenzako mkipanga mikakati ya maisha. Hivyo nitakupa jibu la jumla kuwa unaweza kwenda kutembelea Mlima Kilimanjaro, mbuga za wanyama kama Ngorongoro, Visiwa kama Zanzibar na kwingineko. Pia usisahau kupumzika kwenye hoteli nzuri zinazopatikana kwenye mikoa mingi nchini, kumbukumbu ni pamoja na mapumziko.